b"\n_START_ARTICLE_\nIlmenski Slovani\n_START_PARAGRAPH_\nIlmenski Sloveni (rusko \xd0\x98\xd0\xbb\xd1\x8c\xd0\xbc\xd0\xb5\xd0\xbd\xd1\x81\xd0\xba\xd0\xb8\xd0\xb5 \xd1\x81\xd0\xbb\xd0\xbe\xd0\xb2\xd0\xb5\xd0\xbd\xd0\xb5 - Il'menskie slovene) so bili najsevernej\xc5\xa1e pleme zgodnjih vzhodnih Slovanov, ki je od 6. do 10. stoletja naseljevalo obale Ilmenskega jezera ter pore\xc4\x8dja rek Volhov, Lovat, Msta in zgornji tok Mologe, desnega pritoka Volge._NEWLINE_Ilmenski Sloveni so zapustili nekaj arheolo\xc5\xa1kih spomenikov iz obdobja med 6. in 8. stoletjem, poljedelske naselbine in visoke sto\xc5\xbe\xc4\x8daste kurgane z upepeljenimi telesi. Najstarej\xc5\xa1a naselbina izhaja iz 7. ali 8. stoletja. Veliko arheolo\xc5\xa1kih najdb, kot so kovinske konice za lesene pluge, ka\xc5\xbeejo, da so imeli Ilmenski Slovani dobro razvito poljedelstvo._NEWLINE_Glavni mesti Ilmenskih Slovenov sta bili Stara Rusa (\xd0\xa1\xd1\x82\xd0\xb0\xd1\x80\xd0\xb0\xd1\x8f \xd0\xa0\xd1\x83\xd1\x81\xd1\x81\xd0\xb0) in Novgorod, ki sta nastali v \xc4\x8dasu med 9. in 10. stoletjem. Ozemlje Ilmenskih Slovenov je kasneje postalo sredi\xc5\xa1\xc4\x8de Novgorodske republike."